S-235/2009

Mál þetta, sem dómtekið var 28. október s.l., er höfðað hér fyrir dómi af lögreglustjóranum á Akureyri, með tveimur ákæruskjölum á hendur X.

Ákæruskjal, útgefið 9. september 2009, (S-235/2009).

Með þessu ákæruskjali er mál höfðað á hendur ákærða X og piltinum B, fæddum 1989;

„fyrir þjófnað, með því að hafa saman og í félagi við [I] föstudaginn 7. mars 2008, stolið tveimur bílahljómflutningstækjum öðru af gerðinni DVD spilari TFT LCD Touch Scr og hinu af gerðini TFT LCD Lin Dash 1, samtals að verðmæti 107.800 krónum úr verslun N1 að Bíldshöfða 9 í Reykjavík.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Ákæruskjal, útgefið 9. september 2009, (S-236/2009).

Með þessu ákæruskjali er í I. kafla mál höfðað á hendur ákærða, en í II. kafla á hendur piltunum L og Á, báðum fæddum 1991.

„I.

Á hendur ákærða [X] fyrir þjófnað, með því að hafa aðfaranótt laugardagsins 19. apríl 2008, brotist inn í veitingastaðinn Bautann, Hafnarstræti 92 á Akureyri og stolið þaðan peningaskáp með 154.140 krónum í peningum.

Telst þetta varða við 1. mgr. 244. gr. almennra hegningarlaga nr. 19, 1940.

…

Þess er krafist að ákærðu verði dæmdir til refsingar og til greiðslu alls sakarkostnaðar.“

Á dómþingi hinn 6. október sl. var þáttur nefndra pilta L og Á skilinn frá málinu, sbr. heimildarákvæði í 169. gr. laga nr. 88, 2008 um meðferð sakamála og féll dómur í máli þeirra 13. sama mánaðar. Með sömu heimild var þáttur ákærða B í hinu fyrra málinu, nr. S-235/2009, skilinn frá, en gert er ráð fyrir að því máli ljúki síðar á árinu.

Mál þetta var rekið samkvæmt heimildarákvæði 164. gr. laga nr. 88, 2008. Fer ákærði X fram á að hann verði dæmdur til vægustu refsingu sem lög framast heimila.

I.

Ákærði X hefur hér fyrir dómi skýlaust viðurkennt sakargiftir samkvæmt framangreindum ákæruskjölum. Játning hans er í samræmi við rannsóknargögn lögreglu, þ.á.m. ljósmyndir, framburðarskýrslur og önnur gögn, en fyrir liggur að þýfi, þe. lausafjármunum og peningum, var fyrir tilstilli lögreglu komið til skila til eigenda strax við frumrannsókn málsins.

Háttsemi ákærða, X, þykir að framangreindu virtu nægjanlega sönnuð og varða bæði brot hans við þjófnaðarákvæði 1. mgr. 244. gr. almennra hegningarlaga nr. 19, 1940.

II.

Ákærði, X, hefur samkvæmt vottorði sakaskrár ríkisins tvívegis áður sætt refsingum. Í október 2008 var honum gert að greiða sekt fyrir brot gegn ávana- og fíkniefnalöggjöf og í janúar sl. var honum gert að greiða sekt, 200.000 krónur fyrir hylmingarbrot.

Í þessu máli hefur ákærði verið sakfelldur fyrir þjófnaðarbrot í tvígang, þ.á m. fyrir innbrot í fyrirtæki. Brotin framdi hann í mars og apríl á síðasta ári, en hann var þá 22 ára. Eftir verknaðina hlaut hann áðurnefnda sektardóma og ber því að dæma honum hegningarauka, sbr. ákvæði 78. gr. almennra hegningarlaga nr. 19.1940. Jafnframt ber að ákvarða ákærða refsingu með hliðsjón af 2. mgr. 70. gr. og 1. mgr. 77. sömu laga. Þykir refsing ákærða hæfilega ákveðin þriggja mánaða fangelsi.

Með hliðsjón af öllu ofanröktu, skýlausri játningu ákærða við alla meðferð málsins, þess að þýfið komst til skila, en einnig því að svo virðist sem að ákærði hafi tekið sér tak og breytt um lífstíl og er m.a í fastri atvinnu, þá þykir fært að binda refsinguna skilorði eins og nánar greinir í dómsorði.

Engan kostnað leiddi af rekstri málsins samkvæmt yfirlýsingu fulltrúa ákæruvalds fyrir dómi.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, sæti fangelsi í þrjá mánuði. Skal fullnustu refsingarinnar frestað og hún falla niður að liðnum tveimur árum frá uppsögu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.